चरों डहर ले पानी मं घिरे सेती, काली पहाड़ पंचायत के सूंढ गांव ह एक ठन टापू जइसने आय. इहाँ के बसीना मं ला आं दिन मं घलो जियादा पानी होय के हालत मं वो पार आय जाय के रद्दा ला तइरत पार करे ला परथे.
देवेन्द्र के मुताबिक, "पुर के बखत गांव मं तीन दिन तक ले पानी भरे रहय." वो बखत सरकारी डोंगा आय रहिस अऊ लोगन मन ला निकाल के इहाँ ले बहिर ले गे, फेर 10-12 लोगन मन गांव मं रहे गीन. लोगन मन नजिक के बजार धन अपन रिश्तेदार मन के गांव मं जाके रहे रहिन. देवेन्द्र बताथें के पुर के बखत बिजली घलो चले गे रहिस, अऊ महिना भर बाद आय रहिस.
भारतीय मऊसम विभाग के आंकड़ा के मुताबिक, साल 2011 मं 14 मई ले 21 जुलाई के मंझा मं बुड़ती मध्यप्रदेश मं 20 ले 59 फीसदी कमती पानी गिरे रहिस.
बने वो ह बताथे के पुर का बाद पटवारी अऊ गांव के सरपंच गांव वाला मन के हाल चाल जाने ला आय रहिन अऊ कहे रहिन के वो मन ला मुआवजा दिलवा दिहीं.
ओकर बाद बगेर कऊनो आरो देवत अगस्त 2021 के सुरु मं आय पुर ह ओकर परिवार के दिक्कत ला अऊ बढ़ा दीस.
दतिया जिला के इंदरगढ़ तहसील के तिलैथा गांव के किसान साहब सिंह रावत, सिंध नदी के पार के अपन खेत ला मन मार के देखत रहिस. वो ह हमन ले कहिथे, "बेबखत बरसात सेती कुसियार के साढ़े 12 बीघा (करीबन 7.7 एकड़) फसल बरबाद हो गे." ओकर कहना हवय के साल 2021 के जाड़ बखत भारी पानी गिरे रहिस, जेकर ले किसान मन ला भारी नुकसान होईस.
सूंढ़ मं घर मन ऊंच जगा मं बने हवंय, येकरे सेती पुर ले जान माल के कऊनो नुकसान नई होईस. फेर, बाकि गांव के भाग अइसने नई रहिस. कालीपहाड़ी पंचइत के बासिंदा सुमित्रा सेन बताथें के ओकर गांव के लोगन मन चढ़त पानी ला देखत रहंय अऊ झोला मं 5 किलो रासन धरके डोंगरी मं जाय ला तियार रहेंव.
करीबन 45 बछर के सुमित्रा सें लकठा के एक ठन इस्कूल मं रसोइय्या हवय, संग मं मजूरी घलो करथें. ओकर 50 बछर के घरवाला धनपाल सें बीते 8-9 बछर ले अहमदाबाद मं पाउच बनेइय्या एक ठन निजी कंपनी मं नऊकरी करथें. ओकर 16 बछर के छोटे बेटा अतिन्द्र सेन घलो उहिंचे बूता करथे. नई समाज के सुमित्रा ला सरकार डहर ले बीपीएल (गरीबी रेखा ले निचे) कार्ड मिले हवय.
